Bellville-polisiemanne vas vir korrupsieArgieffoto ter illustrasie: SAPD Die ondersoekeenheid vir voertuigmisdaad in Bellville in die Wes-Kaap het Donderdagoggend sewe lede van die polisie in hegtenis geneem vir beweerde bedrog met betrekking tot voertuigregistrasies. Die vyf polisiebeamptes en twee administratiewe klerke is na ŉ uitgerekte ondersoek in Langa en die Paarl in die Wes-Kaap vasgetrek. Drie ander verdagtes is verlede jaar in verband met dieselfde saak in hegtenis geneem en het reeds in die hof verskyn. Brig. Novela Potelwa, woordvoerder van die polisie, het gesê die polisiebeamptes wat vasgetrek is, het met verloop van tyd op ’n bedrieglike wyse dokumentasie vir die goedkeuring van onwettige ingevoerde, gesteelde en gekaapte voertuie uitgereik. Die verdagtes, almal tussen die ouderdomme van 30 en 40 jaar, gaan Vrydag in die Bellville-landdroshof verskyn op aanklagte van vervalsing, bedrog en korrupsie. “Namate die polisieondersoek vorder, kan nog verdagtes in hegtenis geneem word,” sê Potelwa. Lt.genl. Yolisa Matakata, provinsiale kommissaris van die Wes-Kaap, het gesê daar is geen plek vir korrupte polisiebeamptes in die polisie nie. “Ek vertrou die inhegtenisnemings stuur ŉ waarskuwing uit aan lede dat sodanige onvanpaste optrede met wortel en tak uitgeroei sal word. Diegene wat daarvoor verantwoordelik is, sal die volle mag van die wet in die gesig staar, ” het Matakata gesê.